Document ID: 32006R2008

KOMMISSIONENS FORORDNING (EF) Nr. 2008/2006
af 22. december 2006
om gennemførelsesbestemmelser for 2007 til toldkontingenterne for »baby beef«-produkter med oprindelse i Kroatien, Bosnien-Hercegovina, Den Tidligere Jugoslaviske Republik Makedonien, Serbien, Montenegro og Kosovo
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1254/1999 af 17. maj 1999 om den fælles markedsordning for oksekød (1), særlig artikel 32, stk. 1, første afsnit, og
ud fra følgende betragtninger:
(1)
I artikel 4, stk. 2, i Rådets forordning (EF) nr. 2007/2000 af 18. september 2000 om exceptionelle handelsforanstaltninger for lande og territorier, der deltager i eller er knyttet til Den Europæiske Unions stabiliserings- og associeringsproces, samt om ændring af forordning (EF) nr. 2820/98 og ophævelse af forordning (EF) nr. 1763/1999 og (EF) nr. 6/2000 (2) fastsættes der et årligt præferentielt toldkontingent på 11 475 tons »baby beef« fordelt mellem Bosnien-Hercegovina, Serbien, Montenegro og Kosovo.
(2)
I stabiliserings- og associeringsaftalen mellem De Europæiske Fællesskaber og deres medlemsstater og Republikken Kroatien (godkendt ved Rådets og Kommissionens afgørelse 2005/40/EF, Euratom (3) og stabiliserings- og associeringsaftalen mellem De Europæiske Fællesskaber og deres medlemsstater og Den Tidligere Jugoslaviske Republik Makedonien (godkendt ved Rådets og Kommissionens afgørelse 2004/239/EF, Euratom (4) fastsættes der et årligt præferentielt toldkontingent på henholdsvis 9 400 tons og 1 650 tons »baby beef«-produkter.
(3)
I henhold til artikel 2 i Rådets forordning (EF) nr. 2248/2001 af 19. november 2001 om visse procedurer for anvendelsen af stabiliserings- og associeringsaftalen mellem De Europæiske Fællesskaber og deres medlemsstater på den ene side og Republikken Kroatien på den anden side samt af interimsaftalen mellem Det Europæiske Fællesskab og Republikken Kroatien (5) og til artikel 2 i Rådets forordning (EF) nr. 153/2002 af 21. januar 2002 om visse procedurer for anvendelse af stabiliserings- og associeringsaftalen mellem De Europæiske Fællesskaber og deres medlemsstater på den ene side og Den tidligere Jugoslaviske Republik Makedonien på den anden side og for anvendelse af interimsaftalen mellem Det Europæiske Fællesskab og Den tidligere Jugoslaviske Republik Makedonien (6) skal der fastsættes gennemførelsesbestemmelser til toldkontingenterne for »baby beef«.
(4)
Med henblik på kontrol skal der i henhold til forordning (EF) nr. 2007/2000 ved import i forbindelse med »baby beef«-kontingenterne for Bosnien-Hercegovina, Serbien, Montenegro og Kosovo forelægges et ægthedscertifikat udstedt i eksportlandet, hvori det dokumenteres, at varerne har oprindelse i det pågældende land, og at de nøje opfylder definitionen i bilag II til nævnte forordning. Af harmoniseringshensyn bør der ved import i forbindelse med kontingenterne for »baby beef« med oprindelse i Kroatien og Den Tidligere Jugoslaviske Republik Makedonien ligeledes forelægges et ægthedscertifikat udstedt i eksportlandet, hvori det dokumenteres, at varerne har oprindelse i det pågældende land, og at de nøje opfylder definitionen i bilag III til stabiliserings- og associeringsaftalen med henholdsvis Kroatien og Den Tidligere Jugoslaviske Republik Makedonien. Der bør endvidere fastlægges et standardforlæg til ægthedscertifikaterne og fastsættes nærmere bestemmelser for deres anvendelse.
(5)
Kosovo, som defineret i De Forenede Nationers Sikkerhedsråds resolution af 10. juni 1999, er anbragt under international civiladministration, som varetages af De Forenede Nationers Mission i Kosovo (UNMIK), og Montenegro har desuden indført en særskilt toldadministration. Der bør derfor også fastlægges et særligt ægthedscertifikat for varer med oprindelse i toldområderne Montenegro eller Kosovo.
(6)
De pågældende kontingenter bør forvaltes ved hjælp af importlicenser. Kommissionens forordning (EF) nr. 1291/2000 af 9. juni 2000 om fælles gennemførelsesbestemmelser for ordningen med import- og eksportlicenser og forudfastsættelsesattester for landbrugsprodukter (7) og Kommissionens forordning (EF) nr. 1445/95 af 26. juni 1995 om gennemførelsesbestemmelser for ordningen med import- og eksportlicenser for oksekød og om ophævelse af forordning (EØF) nr. 2377/80 (8) bør derfor anvendes med forbehold af bestemmelserne i nærværende forordning.
(7)
Kommissionens forordning (EF) nr. 1301/2006 af 31. august 2006 om fælles regler for administration af toldkontingenter for import af landbrugsprodukter på grundlag af en importlicensordning (9) anvendes for importlicenser, der udstedes for de importkontingentperioder, der løber fra den 1. januar 2007. I forordning (EF) nr. 1301/2006 er der fastsat nærmere bestemmelser om importlicensansøgninger, licensansøgerens status og udstedelsen af licenser. Forordningen begrænser licensernes gyldighedsperiode til den sidste dag i importkontingentperioden. Forordning (EF) nr. 1301/2006 bør gælde for importlicenser, der udstedes i henhold til nærværende forordning med forbehold af heri fastsatte betingelser eller undtagelser. Bestemmelserne i nærværende forordning bør afpasses efter forordning (EF) nr. 1301/2006, hvor det er hensigtsmæssigt.
(8)
For at sikre korrekt forvaltning af importen af de pågældende varer bør det fastsættes, at importlicenserne først udstedes efter kontrol af bl.a. oplysningerne i ægthedscertifikaterne.
(9)
Foranstaltningerne i denne forordning er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
1. For perioden 1. januar-31. december 2007 åbnes følgende toldkontingenter på:
a)
9 400 tons »baby beef«, udtrykt i slagtet vægt, med oprindelse i Kroatien
b)
1 500 tons »baby beef«, udtrykt i slagtet vægt, med oprindelse i Bosnien-Hercegovina
c)
1 650 tons »baby beef«, udtrykt i slagtet vægt, med oprindelse i Den tidligere Jugoslaviske Republik Makedonien
d)
9 975 tons »baby beef«, udtrykt i slagtet vægt, med oprindelse i Serbien, Montenegro og Kosovo.
De i stk. 1 omhandlede kontingenter har følgende løbenumre: 09.4503, 09.4504, 09.4505 og 09.4506.
Ved afskrivning på disse kontingenter svarer 100 kg levende vægt til 50 kg slagtet vægt.
2. I forbindelse med de kontingenter, der er omhandlet i stk. 1, fastsættes tolden til 20 % af værditolden og 20 % af den specifikke told, som fastsat i den fælles toldtarif.
3. Importen i forbindelse med de kontingenter, der er omhandlet i stk. 1, er begrænset til visse levende dyr og visse former for kød henhørende under nedenstående KN-koder, som omhandlet i bilag II til forordning (EF) nr. 2007/2000, bilag III til stabiliserings- og associeringsaftalen med Kroatien og bilag III til stabiliserings- og associeringsaftalen med Den tidligere Jugoslaviske Republik Makedonien:
-
ex 0102 90 51, ex 0102 90 59, ex 0102 90 71 og ex 0102 90 79
-
ex 0201 10 00 og ex 0201 20 20
-
ex 0201 20 30
-
ex 0201 20 50.
Artikel 2
Medmindre andet er fastsat i denne forordning, gælder forordning (EF) nr. 1445/95, (EF) nr. 1291/2000 og kapitel I og III i forordning (EF) nr. 1301/2006 for import i forbindelse med de kontingenter, der er omhandlet i artikel 1.
Artikel 3
1. Importlicensansøgningen og licensen skal i rubrik 8 indeholde oplysninger om, hvilket land eller toldområde varerne har oprindelse i, og der skal sættes krys ved »ja«. Licensen forpligter til at importere fra det nævnte land eller toldområde.
Licensansøgningen og licensen skal i rubrik 20 indeholde en af angivelserne i bilag I.
2. Originaleksemplaret af ægthedscertifikatet, der udfærdiges efter artikel 4, og en kopi heraf forelægges for myndighederne sammen med ansøgningen om den første importlicens, der er knyttet til ægthedscertifikatet.
Et ægthedscertifikat kan inden for den mængde, der er angivet herpå, anvendes til udstedelse af flere importlicenser. Hvis der udstedes mere end én importlicens på grundlag af et ægthedscertifikat, skal myndighederne angive den afskrevne mængde på ægthedscertifikatet.
3. Myndighederne må først udstede importlicensen, når de har sikret sig, at alle oplysningerne i ægthedscertifikatet svarer til de oplysninger om den pågældende import, som de har modtaget fra Kommissionen i de ugentlige meddelelser. Licensen udstedes straks herefter.
Artikel 4
1. Alle ansøgninger om importlicenser i forbindelse med de kontingenter, der er nævnt i artikel 1, skal ledsages af et ægthedscertifikat, der er udstedt af myndighederne i eksportlandet eller toldområdet, jf. bilag II, og hvori det bekræftes, at produkterne har oprindelse i det pågældende land eller toldområde og svarer til beskrivelsen enten i bilag II til forordning (EF) nr. 2007/2000, bilag III til stabiliserings- og associeringsaftalen med Kroatien eller bilag III til stabiliserings- og associeringsaftalen med Den tidligere Jugoslaviske Republik Makedonien.
2. Ægthedscertifikatet udfærdiges i et originaleksemplar og to kopier, der trykkes og udfyldes på et af EF’s officielle sprog i overensstemmelse med den relevante model i bilagene III - VIII for det pågældende eksportland eller toldområde. Det kan desuden trykkes og udfyldes på eksportlandets eller toldområdets officielle sprog eller et af dets officielle sprog.
Myndighederne i den medlemsstat, hvor ansøgningen om importlicens indgives, kan kræve, at der forelægges en oversættelse af certifikatet.
3. Originaleksemplaret og kopierne af ægthedscertifikatet udfyldes enten på skrivemaskine eller i hånden. I sidstnævnte tilfælde skal de udfyldes med sort blæk og med blokbogstaver.
Certifikatets format er 210 × 297 mm. Papiret skal mindst veje 40 g/m2. Originalen skal være hvid, den første kopi lyserød og den anden kopi gul.
4. Hvert certifikat forsynes med et løbenummer efterfulgt af navnet på det udstedende land eller toldområde.
Kopierne påføres det samme løbenummer og det samme landenavn som originalen.
5. Certifikatet er kun gyldigt, hvis det er behørigt påtegnet af en udstedende myndighed, jf. listen i bilag II.
6. Certifikatet er behørigt påtegnet, når udstedelsessted og -dato er angivet, og når det er stemplet af den udstedende myndighed og undertegnet af den eller de personer, der er bemyndiget hertil.
Artikel 5
1. De udstedende myndigheder på listen i bilag II skal:
a)
være anerkendt som sådan af det pågældende eksportland eller toldområde
b)
forpligte sig til at kontrollere oplysningerne i certifikaterne
c)
forpligte sig til mindst en gang om ugen at meddele Kommissionen alle nyttige oplysninger med henblik på kontrol af oplysningerne i ægthedscertifikaterne, navnlig certifikatets nummer, eksportøren, modtageren, destinationslandet, varen (levende dyr/kød), nettovægt samt underskriftsdatoen.
2. Kommissionen reviderer listen i bilag II, hvis betingelsen i stk. 1, litra a), ikke længere er opfyldt, eller hvis en udstedende myndighed ikke opfylder en eller flere af de forpligtelser, der påhviler den, eller hvis der udpeges en ny udstedende myndighed.
Artikel 6
Ægthedscertifikaterne og importlicenserne gælder i tre måneder fra deres respektive udstedelsesdato.
Artikel 7
De pågældende eksportlande og toldområder sender Kommissionen prøver på de stempler, som deres udstedende myndigheder anvender, og navnene og underskrifterne på de personer, der er bemyndiget til at underskrive ægthedscertifikaterne. Kommissionen sender medlemsstaternes myndigheder disse oplysninger.
Artikel 8
Denne forordning træder i kraft på tredjedagen efter offentliggørelsen i Den Europæiske Unions Tidende.
Den anvendes fra den 1. januar 2007.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 22. december 2006.

Labels: 3
17
18